LJUBICA CICA OSTOJIC
I Z R A Đ A N J E

Doba se ovo izrodilo,

Genetski deformiteti

Tu su takvi kakvi jesu,

Kronični i neizlječivi;

Zrelo je sve proždrijet

Sebe sama, ne bi li se

Ponovno nešto začelo,

Ponovno što započelo,

Il izbljuvalo u praznine;

Doba je ovo ostarilo,

Teško vuče tjelesinu

I mučninu, nekamo

Da utekne od sebe;

A nekoć, ko jučer,

Bilo to doba meni

Vrijeme za ukras,

I došlo je do riječi,

Za divno čudo.

D O J D E  D O B A  T A K O V O

I eto, dojde doba

Sviđanja računa,

Povrata dugova,

Od srca oprosta;

Dojde doba osame

Odasvud, i mrzline

  Nutarnje mi krijepi;
Doba kad svaki san

U zaborav  padne,

Dokle po sanjaricama 
Prah popanuo davno.

Dojde doba ulagivanja

Smrti, toil blizoj, kako
Nježna bi i hitra bila…

Sve je nekako kao da,
 Ističe li ističe vrijeme;

Treba reć izrijekom:

Dojde mi evo doba

S t a r o s t I,
Poput crvotočca

Useli se ona tajom:

I čini što joj je činit.

D O B A  Z A Č U D N O

Kakovo to doba
Biva nam, a nije?

Nit se obznanjuje,

Nit svojim putem,

Ko što red bi bio:

P  r  o  l  a  z  i…

Niko za svojom,

Za zvijezdom,

Da bi se zaputio,

Već žig sramotni

Čeka, golim čelom;

 Krik i muk jednako  

Ništa da bi kazali,
Niko se odavna već

Za riječ ne pridržava;

Riječ nekoć toil moćna

S vrha se jezika učas 
Proguta, i nikom ništa;

Doba oprosta, veliš?

A grijeh za grijehom,

Sveđ i jošter na dušu,

Poput listja svela na tla,

P  a  d  a   i   l  i  j  e  ž  e;

Kako će duša zatrpana

Grijesima silnim, svlak

Dotrajali hitro svući,

Kad kucne suđen čas? 

G O D I Š N J A  D O B A

Zbrkana su, u rasulu,
Ma za ne prepoznat,

Doba nam godišnja!

Hoćemo li to ponovno
Prizivat kiše plesovima,

Ili Sunce krijesovima?

Bacat čini pri mjesečini?

Hoćemo li to ponovno,

Iskapat iz dna zaumlja:

Božanstva ona drevna:

Vjetra, grada, poplava,

Strava, svakakvog jada?
Hoćemo li to ponovno,

Prinosit im žrtve znane,

I tako zavazda zaludno

Ničemu više žrtvovane?
Tek, tu I tamo, upisane,

Uklesane, urisane, 

U zemljovide i povjesti

H u d e  l j u d s k e  b o l i.

Zbrkana su i u rasulu,

Ma za ne prepoznat,

Doba ova svekolika,

Bez razloga I bez lika!

Hoćemo li to ponovno,

Barem pokušat bilo što?

Z A B O R A V

Kako ga steći i sačuvat,

Kao olakotnu okolnost,

S izravnom namjerom,

Ili bez jasnih dokaza?
Al kako onda katkad,

Tek u samoobrani, izvuć

 Iz gore pomenutog, sjet?

Na zemljovidima, vele,

Zaborav je ucrtan jasno

Tik uz naseobine snova.

Pa tko bi izim onog

Božanskog Hermesa

 U obući krilatoj, sveđ

Tako olako, opakim

Bespućima hodio?

Tek on je svjedokom

Zaštićenim, nevidnim,

U svezi  zaborava,

Tek njemu je to sve,

 Uz očevid, moguće,

I posve nepotrebno.

D R V O

Ma kad god tude

Nanesu me puti,

Hod uvik ustavim

Isprid tebe, Drvo,

Rode iz davnina!

Da se upitamo.

Da u te maličak

Snage zaištem,

Da laglje bih ja

Svitom hodila,

Naspram kraja,

A nigdi ga, rode,

Nit u snu mornu,

Nit danu hornu!

Da se upitamo,

Drvo, rode moj,

Kako je? Šta ima?

More li se ova morna

Zima prigurat  kako?

Kako ti je, rode,

Pod korom leda?

U mene  pomalo,

Eto, ne žalim se,

Nek nije što gore,

Kako je Mati mi

Vazdan basidila.

I tice promrzlice,

Znam ih godinam,

U mene iste take,

A ne dadu se vidit,

Nit trag u cijelcu

Da bi otisnule kad.

Ćutiš li mi, rode,

Proljeti nove hod

Vamo, k nami iduć?

Pa tebi novo listje,

Pa tebi novo cvitje,

I ploda, akobogda,

 Meni šta god dade 

Fala mu na svemu,

Vala i davalo jest,

Pa ako  mrven sad

Dopadne me, ih!

Za štogod više:

Nit ću žalovat,

Nit ću bolovat!

Kucnuh u te, rode,

Da zlo ne čuje.

Da jošter upitam:

Čuje li se u tebe,

U zemlji, štogod?

U mene ovdi sve

Zlorjek niki okolo,

Nit romon da je,

Nit govor da je,

Sve se nadam da

More na bolje izit

Ako li  Bog dade,

Ljudi ofalili skroz,

Od njih nike fajde.

Eto smo se upitali,

Drvo, rode moj mili,

Ne daj se, ni ja neću,

I gore smo mi durali,

Pa se izduralo sveđ,

Ono, šta bude bit će,

Mimo naše volje,

Nadat se, nešto sriće

Pa. da bit će bolje,  

K I Š A

Sestro Kišo,

Doklen vako?!

Mrklim mrakom,

Sve do zore,

Udaraš mi 

O prozore:

Nek otvorim,

Nek prozborim,

Tvojim zborom,

Zborom k I š e?

E, sestro Kišo,

Nikad više!

Je l to pitaš:

Čemu tako?

Da ti velim:

Moji mi dragi,

Otac i Mater,

Pod tobom,

Legli zavazda

Tilom spat,

Kroza tebe

L a g a h n o,

Odovud nevidni,

Tamo h o d e,

Tvoji su sad

Većma, nego li

Moji bili ikad.

Biž otale,

Od prozora,

Kad ti velim!

Spržit ću te!

Bol me vrila

Skroz smutila!

Ljubomor mi,

Mrak na oči!

Svi mi moji,

Diljem svita,

Ili š njega,

Svojim putom,

Za usudom;

Kuća pusta.

Samo ti mi

Ostanula,

Sestro Kišo,

Da pokucaš?

Biž otale,

Kad ti velim!

I bez tebe

Pominuću,

Doklen moram,

Kako mognem,

I kolko mi

Z a p i s a t o.

